Länsi-Uudenmaan hyvinvointialue

Aluevaltuusto 11.6.24

VALTUUSTOALOITE, Keskustan aluevaltuustoryhmä

Turvataan Karjalohja-Sammatin terveyspalvelut monituottajamallia pilotoiden

Karjalohja-Sammatin terveysaseman lakkauttaminen nykyisen ulkoistussopimuksen päätyttyä on keskusteluttanut. Asukkaat ovat osoittaneet aktiivisuutta ja ryhmien välisissä neuvotteluissa asia nousi toistuvasti esiin. Ryhmien välisten neuvottelujen pöytäkirjamerkinnäksi jäi: ”Karjalohjan ja Sammatin ulkoistettujen terveysasemien toimintaa ei kilpailuteta uudelleen. Perustason terveys- ja neuvolapalveluja turvataan mahdollisuuksien mukaan jatkossakin yhteiskäyttöisissä / tarkoituksenmukaisissa tiloissa liikkuvia palveluja hyödyntäen ja kehittäen.”

”Mahdollisuuksien mukaan” ei vielä takaa mitään. On helppoa sanoa, että mahdollisuuksia ei ole, jos ei ole aitoa tahtotilaa etsiä eri vaihtoehtoja. Alustavan suunnitelman mukaan Karjalohja-Sammatin noin 3000 asukasta hakisivat terveyspalvelunsa tulevaisuudessa esim. Lohjan keskustasta. Matkaa vesistöjen takaa palvelujen pariin tulee noin 30 km, jopa sen ylitse. Autoakaan ei kaikilla ole, puhumattakaan julkisesta liikenteestä. Jos espoolaiset olisivat vastaavassa tilanteessa, hakisivat Espoon keskuksen asukkaat terveyspalvelunsa Vihdistä ja leppävaaralaiset Kirkkonummelta. Ei kuulosta lähipalvelulta.

Laskennallisesti 3000 asukasta kohden tarvitaan noin puolitoista tai mieluummin kaksi (oma)lääkäriä. Nämä voisivat olla joko luvn:in omia työntekijöitä tai yksityisiä palveluntuottajia – myös ammatinharjoittajia! Keskustan aluevaltuustoryhmä esittää, että Karjalohja-Sammatin terveyspalvelut turvataan jatkossa monituottajamallia pilotoiden. Ajatuksena on, että tilat olisivat yhteiskäyttöisiä, eli tarvittaessa julkisen palveluntuottajan lisäksi yksityisen, järjestöjen ja/tai epävirallisen 4.sektorin hyödynnettävissä.

Terveysasemalla toimisi lääkärin- ja terveydenhoitajan/sairaanhoitajan vastaanotot julkisena tai yksityisenä palveluna alueen palvelutarpeen edellyttämällä tavalla sovittuna aikana. Muuna aikana tilat olisivat muiden soveltuvien toimijoiden käytettävissä (esim. fysioterapeutti, hieroja, jalkahoitaja, terveystuotteiden kauppa tai kauneusalan yrittäjä). Synergiaetua olisi mahdollista saada myös hajallaan olevien toimitilojen käyttäjille, esimerkiksi kotihoidon työntekijöille.

Ehdotamme, että hyvinvointialue selvittää ja käynnistää pilotin Karjalohja-Sammatin terveysaseman muuttamiseksi monituottajamallin mukaiseksi ”hyvinvointiasemaksi”. Siellä voisi hyödyntää myös etävastaanottojen mahdollisuutta etätutkimusvälineistöineen niille asiakkaille, joilla ei ole kotona omia laitteita sähköisiä sosiaali- ja terveyspalveluja varten tai heille, jotka eivät itsenäisesti kykene niitä käyttämään. Pilotin tuloksia voidaan jatkossa hyödyntää myös laajemmin Länsi-Uudellamaalla, erityisesti sen haja-asutusalueella.

Espoossa 11.6.24 Keskustan aluevaltuustoryhmä